KWM เปิดตัวสกินแคร์ CBD ส.ค.นี้ เล็งเจาะกลุ่ม Medical รับตลาดแพทย์
KWM ครึ่งปีหลังเตรียมส่งผลิตภัณฑ์ CBD กลุ่มเครื่องสำอางและสกินแคร์ ภายใต้ “แล็บแอคทีฟ” ลุยตลาด 5 SKU ส.ค.นี้ พร้อมสบช่องทำผลิตภัณฑ์ CBD เจาะกลุ่ม Medical รองรับตลาดทางการแพทย์
KWM ส่งผลิตภัณฑ์ CBD กลุ่มเครื่องสำอาง-สกินแคร์ ภายใต้ “แล็บแอคทีฟ” ลุยตลาด 5 SKU ส.ค.นี้ สบช่องเจาะกลุ่ม Medical รับตลาดการแพทย์
21 ก.ค. 2565

นายอุกฤษณ์ วนโกสุม รองกรรมการผู้จัดการ บริษัท เค.ดับบลิว.เม็ททัล เวิร์ค จำกัด (มหาชน) หรือ KWM เปิดเผยถึงความคืบหน้าของการดำเนินธุรกิจอุตสาหกรรมเครื่องสำอางและสกินแคร์ (Skincare) ภายใต้บริษัท แล็บแอคทีฟ จำกัด (LABACTIVE) ซึ่งเป็นบริษัทร่วมทุน (JV) โดย KWM ถือหุ้นในสัดส่วน 51% เพื่อดำเนินธุรกิจการสกัด แปรรูปวัตถุดิบที่ได้จากพืชผลทางการเกษตรและจำหน่ายผลิตภัณฑ์ เพื่อใช้ในอุตสาหกรรมเครื่องสำอางและสกินแคร์ ในรูปแบบOEM ว่า ขณะนี้บริษัทฯได้รับเลขที่จดแจ้งผลิตภัณฑ์เครื่องสำอางที่มีส่วนผสมสารสกัดจากกัญชงในส่วนของ CBD (Cannabidiol) จากสำนักงานคณะกรรมการอาหารและยา (อย.)บางส่วนเป็นที่เรียบร้อยแล้ว
โดยล่าสุดอยู่ระหว่างเตรียมความพร้อมในการออกผลิตภัณฑ์ ที่มีส่วนผสมของ CBD เกี่ยวกับผลิตภัณฑ์ประเภทบำรุงผิว ในช่วงครึ่งปีหลัง อย่างน้อย 5 ผลิตภัณฑ์ (5 SKU) ประกอบด้วยผลิตภัณฑ์ในกลุ่ม Medical (เมดิคอล) และกลุ่มเวชสำอาง (Cosmeceuticals) โดยจะเริ่มวางจำหน่ายผลิตภัณฑ์แรก ในเดือนสิงหาคมนี้
“ครึ่งหลังของปี 65 นี้ จะเห็นการออกผลิตภัณฑ์ ภายใต้บริษัท “แล็บแอคทีฟ” จำนวน 5 SKU โดยจะเป็นผลิตภัณฑ์ในกลุ่มเวชสำอางทั้งหมด ซึ่งปัจจุบันได้รับเลขที่จดแจ้งผลิตภัณฑ์ที่มีส่วนผสมของ CBD แล้วทั้ง 5 SKU และพร้อมเดินหน้าขอเลขจดแจ้งผลิตภัณฑ์ใหม่ๆ เพิ่มเติมอย่างต่อเนื่อง เพื่อรองรับโอกาสที่จะเข้ามาในอนาคต สำหรับผลิตภัณฑ์ที่จะเริ่มจำหน่ายในช่วงแรก จะเป็นสินค้าที่มีขนาดเล็กในรูปแบบซองก่อน เพื่อกระตุ้นการดึงดูดในการตัดสินใจซื้อได้ง่าย และเป็นการตอบโจทย์กลุ่มลูกค้าให้คนเข้าถึงผลิตภัณฑ์เครื่องสำอางและสกินแคร์ ที่มีส่วนผสมของสาร CBD ก่อน เพื่อที่จะให้คนเห็นถึงคุณภาพของสินค้า” นายอุกฤษณ์ กล่าว
สำหรับทุกๆ ผลิตภัณฑ์ที่จะวางจำหน่าย บริษัทฯได้ทำการวิเคราะห์ตลาด และศึกษาพฤติกรรมผู้บริโภคว่า ต้องการผลิตภัณฑ์ประเภทใด  รูปแบบไหน  ระดับราคาเท่าไร และช่องทางการซื้อเป็นอย่างไร เพื่อตอบโจทย์และเข้าถึงกลุ่มผู้บริโภคทั่วไป ในขณะเดียวกันบริษัทฯได้มีการทำ workshop (การประชุมเชิงปฏิบัติการ)กับกลุ่มแพทย์ เพื่อจะนำผลิตภัณฑ์ไปเจาะกลุ่มตลาด Medical สำหรับทดลองใช้แก้ปัญหา โรคผิวหนัง เนื่องจากCBD มีประโยชน์ทางด้านการแพทย์โดยเฉพาะการรักษาผิวหนังที่แพ้ง่าย ส่งผลให้บริษัทฯ เตรียมพัฒนาผลิตภัณฑ์ที่มีส่วนผสมของ CBD เพื่อรองรับกลุ่มทางการแพทย์ด้วยเช่นเดียวกัน เพราะมองว่าตลาดทางการแพทย์เป็นตลาดที่มีดีมานด์การเติบโตอย่างต่อเนื่อง ซึ่งปัจจุบันผลิตภัณฑ์สกินแคร์ ที่มีส่วนผสมCBD เป็นเทรนด์ที่อยู่ในกระแสความต้องการของตลาดผู้บริโภคและทางการแพทย์
รองกรรมการผู้จัดการ KWM ยังได้กล่าวถึงความคืบหน้า บริษัท เคดับบลิวเอชบี จำกัด (“KWHB”) ซึ่งเป็นบริษัทร่วมทุน (JV) โดย KWM ถือหุ้นในสัดส่วน 51% และ กลุ่มพันธมิตร ภายใต้บริษัท เฮมพ์บิซ จำกัดว่า ปัจจุบันอยู่ระหว่างการเดินหน้าก่อสร้างโรงงาน ซึ่งคาดว่าจะแล้วเสร็จภายในไตรมาส4/2565 ก่อนที่จะติดตั้งเครื่องสกัดสารสำคัญจากพืชสมุนไพรไทย พืชกระท่อม และดำเนินการสกัดในเชิงพาณิชย์ในขั้นตอนต่อไป ซึ่งปัจจุบันบริษัทฯ อยู่ระหว่างพัฒนาผลิตภัณฑ์จากสกัดสาระสำคัญที่ได้จากพืชกระท่อม ทั้งในรูปแบบตัวละลายน้ำ และรูปแบบแคปซูล เป็นต้น
โดยขณะนี้อยู่ระหว่างการขอเลขที่จดแจ้งผลิตภัณฑ์ที่มีส่วนผสมสารสกัดจากพืชกระท่อม จากสำนักงานคณะกรรมการอาหารและยา (อย.) ทั้งนี้คาดว่าผลิตภัณฑ์ดังกล่าว จะเริ่มวางจำหน่ายในเชิงพาณิชย์ได้ภายในไตรมาส1/2566
“ในเบื้องต้นบริษัทฯ จะเริ่มจากการสกัดสารจากพืชกระท่อมในช่วงแรก เพื่อที่จะให้ได้สารสกัดที่มีประสิทธิภาพสูงสุด และไม่มีสารพิษปนเปื้อน บริษัทฯ ได้ทำแบบสัญญาจ้าง (contract farming) กับเกษตรกร มีการกำหนดวิธีการปลูกที่เหมาะสม กำหนดผู้ซื้อ และตรวจสอบพืชกระท่อมก่อนที่จะเข้าสู่เครื่องสกัด ซึ่งปัจจุบันมีเกษตรกรที่พร้อมปลูกพืชกระท่อมให้กับบริษัทฯ แล้วกว่า 10 ล้านต้น 
อย่างไรก็ตาม ในช่วงของการเริ่มต้นจะใช้พืชกระท่อมในการสกัดก่อนราว 1 ล้านต้น  ทั้งนี้กระบวนการผลิตของ KWHB จะครบวงจร ตั้งแต่ต้นน้ำ (การปลูก) กลางน้ำ(สกัด) และปลายน้ำ(จำหน่ายสารสกัดพืชกระท่อม และ รูปแบบผลิตภัณฑ์) ดังนั้นหากโรงงานแล้วเสร็จ KWHB ก็จะเริ่มรับรู้รายได้ทันที เนื่องจากในปัจจุบันบริษัทฯมีกลุ่มลูกค้าที่รอซื้อสารสกัด รวมถึงความพร้อมในการผลิตผลิตภัณฑ์กลุ่มสินค้าที่มีสารสกัดพืชกระท่อม เพื่อจำหน่าย เป็นที่เรียบร้อยแล้ว” นายอุกฤษณ์ กล่าว